Steve Martin u dvjema novim ulogama: filmskoj, u Pink Panther 2, i glazbenoj, na albumu The Crow: New Songs for the Five-String Benjo
U ova teška vremena, Steve Martin poručuje svojoj publici: "Kad vidite Clouseaua, puno ćete se bolje osjećati!" Tom osjećaju svakako će
Osim što je dobro poznat kao glumac, komičar, pisac i producent, Steve Martin, to znaju mnogi, i uspješni je glazbenik – skladatelj i virtuoz na banju. Sudjelovao je, kao gost, na albumima drugih dobro poznatih glazbenika, a sada, konačno, izdao je i svoj vlastiti, prvi album bluegrassa – The Crow: New Songs for the Five-String Banjo.... Steve Martin banjo svira od svoje 17. godine, oko 45 godina. Otprilike četrdeset pet godina je, kaže, i pisao pjesme za album The Crow, Nove pjesme za banjo sa pet žica. I prošle godine shvatio da ih ima dosta, počeo ozbiljno razmišljati o snimanju albuma. Od petnaest skladbi, što vokalnih što instrumentalnih, četrnaest je Stevea Martina. Naslovnu albuma – The Crow – svoju vlastitu, Martin je snimio za vrlo uspješni album Tonyja Trischke - "Double Banjo Bluegrass Spectacular," 2007. godine. Postala je pravi mali hit na bluegrass ljestvicama i to je ono što je Martina ponukalo da se ozbiljnije prihvati banja... U produkciji Martinovog prijatelja još iz srednjoškolskih dana, multiinstrumentalista Johna McEuena, iz Nitty Gritty Dirt Banda, album The Crow snimljen je u Dublinu, Hollywoodu, Nashvilleu i New Jerseyju. Martinovi gosti su, između ostalih, Earl Scruggs, Tony Trischka, Tim O’Brien, irska pjevačica Mary Black... a u Martinovoj skladbi Pretty Flowers – i Dolly Parton i Vince Gill... Neke od skladbi na albumu The Crow datiraju još iz 60-ih i ranih 70-ih godina; Pretty Flowers, međutim, Steve Martin je napisao 2006. godine, dok je u Bostonu snimao film Pink Panther 2, u režiji Haralda Zwarta, koji počinje s prikazivanjem 6. veljače. Martin naravno ima ulogu inspektora Clouseaua, a s njim u filmu igraju i Jean Reno, Andy Garcia, Emily Mortimer, Alfred Molina, Lily Tomlin, John Cleese, i Aishwarya Rai-Bachchan, bollywoodska zvijezda. U intervjuu za Washington Post prije nekoliko dana, Martin je rekao: "Pravi je to film za ova teška vremena. Ljudi su željni smijeha; ima li išta boljeg od detektiva koji je totalni bezveznjak, koji pojma o pojmu nema, koji u svemu zabrlja? Mislite da ste pogriješili, da ste neuspjeli? Kad vidite Clouseaua, puno ćete se bolje osjećati!" Tom [boljem] osjećaju svakako će pridonijeti i Martinov album bluegrassa! "Život je poput sviranja na banju – treba samo ustrajati!" Šezdesettrogodišnji Steve Martin zauzet je trenutačno pisanjem novog romana, a nominiran je i za Grammyja, u kategoriji "Best Spoken Word," za audio-verziju svojih memoara "Born Standing Up. "Grammyja je već dobio tri puta, za comedy-albume "Let’s Get Small," 1978., i "Wild and Crazy Guy," 1979. godine. Treći je bio za njegovu suradnju sa Earlom Scruggsom, na bluegrass albumu Foggy Mountain Breakdown, 2001. godine. Teško je i zamisliti da Steveu Martinu, dobitniku također nagrade Mark Twain, za američki humor, i dobitniku prestižne nagrade Centra Kennedy, 2007., za životni doprinos američkoj kulturi, išta leži ili ide bolje od komedije, ali album The Crow (do 26. travnja u prodaji samo preko amazona) rječito govori da mu jednako dobro ide i banjo, da je jednako siguran i u ulozi (vrsnog) glazbenika.